text: November har været usædvanlig tør
  14 november 2011 kl. 09.08
  November har indtil nu været usædvanlig tør. Fredag går der hul i skydækket, og der kommer regn flere steder.
  Det bliver en mild, men også en grå uge.
  Det fortæller TV2 Vejrets vært Andreas Nyholm.
  - Der er et højtryk over Danmark, der i øjeblikket giver os det tørre og rolige vejr. Det er helt usædvanligt med så tør en november. November plejer at være årets vådeste måned, siger han.
  
  Ikke tegn på sne
  Ifølge Andreas Nyholm har vinteren normalt også vist sig på denne tid af året.
  - Men så langt frem jeg kan se i prognoserne, er der ikke tegn på sne og vinter, siger han.
  Sidste år i november var den første sne allerede faldet, og sneen og kulden blev langt ind i det nye år.
  
  Nattefrost
  Tirsdag, onsdag og torsdag bliver det tørt, overvejende skyet og diset vejr.
  Tirsdag skinner solen lidt i de nordlige og østlige egne og også torsdag får vi solen at se. .
  Temperaturerne vil ligge mellem tre og otte grader, om natten kommer der en smule frost - mellem tre graders frost og to graders varme.
  
  Hul i skydækket
  - Fredag går der så hul i skydækket, og flere steder kommer der en overgang regn, siger Andreas Nyholm.
  Til gengæld bliver det relativt varmt med temperaturer op til 10 grader, også om natten er det relativt varmt for årstiden mellem fire og syv grader. Vinden bliver svag til frisk.
  